მიმოზისებრნი
მიმოზისებრნი (ლათ. Mimosaceae) — ორლებნიან მცენარეთა ქვეოჯახი პარკოსანთა ოჯახისა. ხეები და ბუჩქებია, იშვიათად ბალახები. აერთიანებს 50–60 გვარს, რომლებშიც თავმოყრილია 2800-ზე მეტი სახეობა. გავრცელებული არიან ორივე ნახევარსფეროს ტროპიკებისა და სუბტროპიკების მშრალი კლიმატის ოლქებში და, განსაკუთრებით, აფრიკის სავანებში, სადაც აკაციების ქოლგისებრი ვარჯი ლანდშაფტის დამახასიათებელ თავისებურებას წარმოადგენს. კავკასიაში ბუნებრივად იზრდება მხოლოდ ორი სახეობა — აბრეშუმა აკაცია და Lagonychium farctum. მნიშვნელოვანი გვარებია: ინგა (350-მდე სახეობა), ალბიცია, აკაცია, მიმოზა. ამ ქვეოჯახშია გაერთიანებული ჰიდროფიტი მცენარე (პარკოსანთა შორის იშვიათობაა) — ნეპტუნია (Neptunia oleracea), სამხრეთ-აღმოსავლეთ აზიის მტკნარი წყალსატევების მცურავი ბალახი. ზოგიერთი სახეობა ძვირფას მერქანს იძლევა, ზოგი გუმიარაბიკსა და მთრიმლავ ნივთიერებებს. ტროპიკული ლიანა Entada 2 მ-მდე სიგრძის ნაყოფებს (პარკებს) ისხამს.